Id-Direttiva tal-Kunsill
tat-30 ta’ Jannar 1978
dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ materjali u oġġetti li fihom il-monomer tal-klorur tal-vinil u li huma maħsuba biex jiġu f’kuntatt ma’ oġġetti ta’ l-ikel
(78/142/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 100 tiegħu,
Wara li kkunsidra d-Direttiva tal-Kunsill 76/893/KEE tat-23 ta’ Novembru 1976 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ materjali u oġġetti maħsubin biex jiġu f’kuntatt ma’ oġġetti ta’ l-ikel [1], u b’mod partikolari l-Artikolu 3 taghha,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [2];
Wara li kkunsidra l-opinjoni tal-Kumitat Ekonomiku u Soċjali [3],
Billi l-Artikolu 2 tad-Direttiva 76/893/KEE jipprovdi li l-materjali u l-oġġetti ma għandhom jittrasferixxu l-ebda kostitwent lill-oġġetti ta’ l-ikel fi kwantitajiet li jistgħu Jpoġġu fil-perikolu s-saħħa tal-bniedem;
Billi l-Artikolu 3 ta’ l-istess Direttiva jipprovdi illi l-Kunsill, taht il-proċedura li għaliha hemm IPprovdut fl-Artikolu 100 tat-Trattat, għandu jadotta permezz ta’ Direttivi disposizzjonijiet speċjali li japplikaw għal ċerti gruppi ta’ materjali u oġġetti (Direttivi speċifiċi); billi dawn id-disposizzjonijiet jistgħu jinkludu limiti speċifiċi fuq il-migrazzjoni ta’ ċerti kostitwenti għal ġewwa jew għal fuq oġġetti ta’ l-ikel kif ukoll regoli oħra li jiżguraw il-konformità ma’ l-Artikolu 2 ta’ l-istess Direttiva;
Billi l-amministrazzjoni ta’ dożi kbar tal-monomer tal-klorur tal-vinil fuq annimali użati f’esperimenti ġiet murija li tipproduċi effetti ta’ ħsara; billi effetti bħal dawn jistgħu jiġru wkoll fil-bniedem;
Billi l-Kumitat Xjentifiku għall-Ikel ta l-opinjoni li l-livelli tal-monomer tal-klorur tal-vinil f’polyvinyl chloride u polymers irrelatati għandhom jitnaqqsu kemm jista’ jkun possibbli u fl-istess waqt irrakkomanda li ma għandha tidher l-ebda traċċa tal-klorur tal-vinil fl-ikel jew fl-ilma tax-xorb b’metodu li jista’ jiġi ġeneralment applikat għall-maġġoranza ta’ oġġetti ta’ l-ikel mill l-biċċa l-kbira tal-laboratorji;
Billi fil-preżent qiegħda ssir aktar riċerka fuq il-monomer tal-klorur tal-vinil, iżda bħala prekawzjoni l-inġestjoni tal-monomer tal-klorur tal-vinil għandha tkun ristretta sakemm ir-riżultati jiġu magħrufa;
Billi l-istrument xieraq biex jintlaħaq dan il-għan huwa Direttiva speċifika fi ħdan it-tifsira ta’ l-Artikolu 3 tad-Direttiva 76/893/KEE, li id-dispożizzjonijiet ġenerali tagħha isiru wkoll applikabbli f’dan il-każ partikolari;
Billi, madankollu, din id-Direttiva ma tikkonċernax l-aspetti kollha ta’ materjali u oġġetti ppreparati minn polymers jew copolymers tal-klorur tal-vinil u l-Istati Membri għandhom għalhekk ikunu awtorizzati li ma jeħtiġux li t-tikketti jkun fihom id-dettalji stabbiliti fl-Artikolu 7 tad-Direttiva 76/893/KEE, bi qbil ma’ l-għażliet li għalihom hemm ipprovdut fil-paragrafi 4 u 5 ta’ dak l-Artikolu.
ADOTTA DIN ID-DIRETTIVA:
Artikolu 1
1. Din id-Direttiva hija Direttiva speċifika fi ħdan it-tifsira ta’ l-Artikolu 3 tad-Direttiva 76/893/KEE.
2. Din id-Direttiva tikkonċerna l-preżenza tal-monomer tal-klorur tal-vinil fi, u l-migrazzjoni possibbli minn, materjali u oġġetti ppreparati b’polymers jew copolymers tal-klorur tal-vinil, minn issa ’l quddiem imsejħa "materjali u oġġetti", li fl-istat finali tagħhom huma maħsubin biex jiġu f’kuntatt ma’ oġġetti ta’ l-ikel, jew li huma f’kuntatt ma’ oġġetti ta’ l-ikel u li huma maħsubin għal dak il-għan.
Artikolu 2
1. Materjali u oġġetti ma għandhomx ikollhom il-monomer tal-klorur tal-vinil fi kwantità li taqbeż dik stabbilita fl-Anness I.
2. Il-materjali u l-oġġetti ma għandhomx jgħaddu f’oġġetti ta’ l-ikel li huma jew li jkunu ġew miġjuba f’kuntatt ma’ dawn il-materjali u l-oġġetti ebda klorur tal-vinil li jista’ jiġi skopert bil-metodu li jikkonforma mal-kriterji stabbiliti fl-Anness II.
Artikolu 3
Il-metodu ta’ analiżi meħtieġ biex tiġi vverifikata l-konformità ma’ l-Artikolu 2 għandu jiġi adottat skond il-proċedura stabbilita fl-Artikolu 10 tad-Direttiva 76/893/KEE u għandu jikkonforma mal-kriterji stabbiliti fl-Anness II.
Artikolu 4
Il-Kunsill għandu jirrevedi din id-Direttiva fuq il-bażi ta’ rapporti mill-Kummissjoni mfassla fid-dawl ta’ tagħrif xjentifiku u tekniku li jsir disponibbli wara l-adozzjoni tad-Direttiva u akkumpanjat, fejn ikun xieraq, minn proposti adatti. L-ewwel rapport mill-Kummissjoni għandu jiġi mgħoddi lill-Kunsill mhux aktar tard mill-1 ta’ Jannar 1979.
Artikolu 5
Din id-Direttiva ma għandhiex taffettwa dispożizzjonijiet nazzjonali relatati ma’ regoli oħra possibli li għalihom hemm provdut fl-Artikolu 3 tad-Direttiva 76/893/KEE jew l-għażliet mogħtija lill-Istati Membri taħt l-Artikolu 7(4) u (5) ta’ dik id-Direttiva.
Artikolu 6
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa sabiex jikkonformaw ma’ din id-Direttiva mhux aktar tard mis-26 ta’ Novembru 1979. Għandhom jinfurmaw mill-ewwel lill-Kummissjoni b’dan.
2. L-Istati Membri jistgħu jiddiferixxu l-introduzzjoni ta’ l-Artikolu 2(2) u ta’ l-Anness II sa meta ikun ġie adottat metodu ta’ analiżi tal-Komunità, kif mitlub bl-Artikolu 3.
Artikolu 7
Din id-Direttiva hija indirizzata lill-Istati Membri.
Magħmula fi Brussel, it-30 ta’ Jannar 1978.